*****

ΚΑΝΟΝΙΣΜΟΣ (ΕΟΚ) αριθ. 171/88 ΤΗΣ ΕΠΙΤΡΟΠΗΣ

της 21ης Ιανουαρίου 1988

για τροποποίηση του κανονισμού (ΕΟΚ) αριθ. 551/85 περί λεπτομερειών εφαρμογής για τις εισαγωγές ρυζιού που κατάγεται από τα κράτη της Αφρικής, της Καραϊβικής και του Ειρηνικού ή των υπερποντίων χωρών και εδαφών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 486/85 του Συμβουλίου της 26ης Φεβρουαρίου 1985 σχετικά με το καθεστώς που εφαρμόζεται στα γεωργικά προϊόντα και σε ορισμένα εμπορεύματα που προκύπτουν από τη μεταποίηση των γεωργικών προϊόντων καταγωγής των κρατών της Αφρικής, της Καραϊβικής και του Ειρηνικού ή των υπερποντίων χωρών και εδαφών (1), όπως τροποποιήθηκε από τον κανονισμό (ΕΟΚ) αριθ. 1306/87 (2), και ιδίως το άρθρο 22,

Εκτιμώντας:

ότι το άρθρο 3 παράγραφος 2 του κανονισμού (ΕΟΚ) αριθ. 551/85 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 3817/85 (4), προβλέπει ότι το πιστοποιητικό εισαγωγής που αναφέρεται στην παράγραφο 1 του εν λόγω άρθρου, εκδίδεται την τρίτη εργάσιμη ημέρα μετά την ημέρα υποβολής της σχετικής αιτήσεως· ότι η προθεσμία των τριών εργάσιμων ημερών αποδεικνύεται συχνά ανεπαρκής για την καλή διαχείριση της ποσοστώσεως· ότι, κατά συνέπεια, είναι σκόπιμο να αυξηθεί η προθεσμία αυτή σε επτά εργάσιμες ημέρες·

ότι το άρθρο 20 παράγραφος 5 του κανονισμού (ΕΟΚ) αριθ. 486/85 δεν εφαρμόζεται μετά τις 30 Ιουνίου 1985· ότι, κατά συνέπεια, δεν είναι πλέον αναγκαίο τα κράτη μέλη να ανακοινώνουν τις ποσότητες που εισάγονται χωρίς εισφορά στα γαλλικά υπερπόντια διαμερίσματα·

ότι, προκειμένου να επιτραπεί στην Επιτροπή μία καλύτερη διαχείριση της ποσοστώσεως, πρέπει να απαιτείται από τα κράτη μέλη να ανακοινώνουν τις ποσότητες για τις οποίες τα πιστοποιητικά εισαγωγής είτε δεν χρησιμοποιήθηκαν είτε ακυρώθηκαν·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 551/85 τροποποιείται ως εξής:

1. Στο άρθρο 3 παράγραφος 2, το πρώτο εδάφιο αντικαθίσταται από το ακόλουθο κείμενο:

«Το πιστοποιητικό εισαγωγής που αναφέρεται στην παράγραφο 1 εκδίδεται την έβδομη εργάσιμη ημέρα μετά την ημέρα της υποβολής της αιτήσεως, εφόσον εντός της προθεσμίας αυτής δεν έχει ληφθεί μέτρο αναστολής του προκαθορισμού της εισφοράς ή δεν έχει επιτευχθεί η ποσότητα που μπορεί να επωφεληθεί της μειωμένης εισφοράς.»

2. Στο άρθρο 4, τα στοιχεία γ) και δ) αντικαθίστανται από το ακόλουθο κείμενο:

«γ) Οι ποσότητες ανά τύπο ρυζιού των πιστοποιητικών που δεν χρησιμοποιήθηκαν·

δ) Οι ποσότητες ανά τύπο ρυζιού για τις οποίες τα πιστοποιητικά εισαγωγής ακυρώθηκαν κατά την έννοια του άρθρου 36 του κανονισμού (ΕΟΚ) αριθ. 3183/80 της Επιτροπής (*).

(*) ΕΕ αριθ. L 338 της 13. 12. 1980, σ. 1.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Ιανουαρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 61 της 1. 3. 1985, σ. 4.

(2) ΕΕ αριθ. L 124 της 13. 5. 1987, σ. 5.

(3) ΕΕ αριθ. L 63 της 2. 3. 1985, σ. 10.

(4) ΕΕ αριθ. L 368 της 30. 12. 1985, σ. 16.